**Projektfeladat a karantén/távoktatás idejére**

**A projekt címe: Szemlélet – Mód – Változás**

**Célcsoport:** felsős (7-8.) és középiskolás diákok

**Cél:** a fiatalok támogatása abban, hogy gondolkodásuk, életvitelük tudatosabbá váljon, hétköznapjaik szervezettebbek legyenek, különös tekintettel a környezettudatosságra, környezetvédelemre, a hulladékmegelőzés fontosságára.

(**Háttér és leírás:** a COVID-19 elnevezésű humán koronavírus járványszerű elterjedése miatt (és annak visszaszorítása érdekében) 2020. március 16-tól a kormány távoktatást rendelt el minden magyar nevelési-oktatási intézményben tanuló gyermek, diák és tanító pedagógus részére. Ennek következtében a tanulók otthonukban folytatják a tanulást, iskolájuk, pedagógusaik online távoktatási eszközeivel, módszerei alapján.

Ebben a helyzetben a fiatalok döntően családjuk körében, otthoni környezetben tartózkodnak szinte a teljes időszakban, megnövekedett időt töltve a digitális eszközeik (számítógép, laptop, mobiltelefon, stb.) használatával. Lényegesen kevesebb lehetőségük van a szociális-társas kapcsolataikra, szabad levegőre, sportolásra, egyéb mozgásra, szórakozásra.

Az FKF hozzá kíván járulni ahhoz, hogy több inger érje a kamaszkorosztályt, ezért olyan tevékenység végzésére ösztönzi őket, amelynek során a hétköznapokban tudatosabban figyelnek környezetükre, kevesebb hulladékot termelnek, és átgondoltan készülnek arra az időre, amikor majd visszatérnek a korábban megszokott mindennapi rutinokhoz. Ekkor azonban már várhatóan megváltozott szemlélettel tekintenek a világra, a környezetre, a természet kincseire, embertársaikra, a velük való együttműködésre.)

**Az elkészített munka formája:** online word-dokumentum (Arial betűtípus, 11-es betűméret), fotók (a fotókat szerkeszd bele a word-dokumentumba)

**Értékelés:** A beküldött projektmunkákat írásban kiértékeljük, az értékelést elküldjük email-címedre, és a karantént követő időszakban ajándékot küldünk számodra (az iskola címére).

**Beküldési határidő: 2020. május 15.**

**Beküldési cím:** **edukacio@fkf.hu**

**Köszönjük, hogy részt veszel az FKF online távoktatás-projektjében!**

**Jó munkát kívánunk! 😊**

**Szemlélet – Mód – Váltás / Projektfeladat**

**Neved, évfolyamod: ………………………………………………………………………………….**

**Életkorod: …………………………….**

**Email-címed ……………………………………………………………………………………………**

**Iskolád neve, címe: …………………………………………………………………………………...**

**……………………………………………………………………………………………………………**

**Fontos:** Minden kérdés és feladat a mostani megváltozott, rendhagyó időszakra (karantén, távtanulás, #maradjotthon) vonatkozik. Ha van testvéred/testvéreid, esetleg vond be őt/őket is a projektmunkádba!

1. **feladat: Fogyasztási szokásaid, életmódod**

Gondold végig egy hetedet: van-e kialakult napirended vagy heti terved: hányszor és miket eszel, iszol, végzel-e testmozgást, stb.! Vannak-e olyan szokásaid, amelyek most megkönnyítik a bezártságot, illetve vannak-e olyanok, amelyek nehezítik és megválnál tőlük?

Tervezz meg egy olyan ideális hetirendet és napi étkezési tervet, amelyet szívesen megvalósítanál! (A tanulást nem hagyhatod ki. 😊) Jelöld más színnel, ami egyelőre nehezen véghezvihető, de törekszel rá. (Kiegészítő kérdés: mire van szükséged ahhoz, hogy az ideális terv szerint élj?)

1. **feladat: Szobád, környezeted**

Nézz körül szobádban/otthonodban! Van-e olyan tárgy, bútordarab, holmi, ami már régóta zavar, amitől szíved szerint megválnál, vagy csak átraknád máshova? Kezdd kicsiben: selejtezz, rakj rendet pl. az íróasztalodon, ágyad körül! Keletkezett-e pakolászás közben közben hulladék? Hogyan tudod fenntartani a rendet, hogyan tudod elkerülni a fölösleges limlomok felhalmozódását? Milyen gyakran kell takarítanod ahhoz, hogy mindig tisztaság legyen körülötted (és a szüleid is elégedettek legyenek 😊)?

Sorold fel azokat a bútordarabokat, tárgyakat, amelyekre feltétlen szükséged van a kényelmes élethez!

Majd sorold fel azokat a tárgyakat, holmikat, amelyek nem szükségesek ugyan, de szépek a szemnek és jót tesznek a hangulatodnak!

Végül fogalmazd meg pár mondatban, miért és miket halmozol fel (ha felhalmozol), és mi akadályoz meg a kiselejtezésüktől (ha megakadályoz)!

1. **feladat: „Zöldítés”, természetes anyagok otthonodban, dekorálás**

Újra nézz körül a szobádban, otthonodban! Van-e olyan sarok, kis terület, ahol néhány, otthon fellelhető alapanyagból (ez lehet már valami kidobásra szánt holmi is) ki tudsz alakítani „zöld” és természetes felületet? (Pl. csíráztass magokat, ültess át növényeket, barkácsolj fából egyszerű virágládát, készíts képkeretet…)

Fotókon mutasd be, milyen hasznos dolgot készítettél természetes alapanyagból (papír, fa, textil, üveg, fém…), illetve mit tettél az élő környezetedért (ha háziállatod van, még az ő kedvére is tehetsz… találd ki, hogyan 😊)!

1. **feladat: Digitális szennyezés**

Ha eddig sokat „lógtál a kütyükön”, akkor most hatványozottan nőtt meg ennek az időtartama. Tapasztalod-e a túlzott informatikai eszközfogyasztásnak a hátrányait? Miben?

Készíts hetitervet, hogyan tudod minimalizálni vagy csökkenteni online jelenlétedet! Figyeld meg magad (az érzéseidet, reakcióidat), hogy hogyan hat rád, ha tudatosan megvonod magadtól a digitális eszközök használatát! (A sulihoz és a tanuláshoz igénybe vett számítógép most nem számít.) Mi mindent tehetsz helyette? (Olvasás, beszélgetés…)

Fogalmazd meg max. fél oldalban, hogy egy héten át hogyan valósítottad meg a digitális szennyezés csökkentését, hogyan hatott rád (pozitív és negatív hatások), miként építed be az esetlegesen jó tapasztalatokat a továbbiakban!

1. **feladat: Hulladékmegelőzés, újrahasználat**

A vásárlásnál indul minden: ragaszkodunk a kedvenc márkáinkhoz, előnyben részesítjük a szép külcsínt, elcsábulunk a csomagolás láttán, ráadásul kényelmi szempontok is közrejátszanak.

A *ragaszkodás, elcsábulás, kényelem, külsőségek* mind-mind olyan fogalmak, jelenségek, amik belehajszolták a világot a mértéktelen, átgondolatlan, értelmetlen fogyasztáslázba. A „semmi nem elég”, a „minden eldobható”, a „külső a minden”, a „pénz nem számít”, az „olyan szép a csomagolása” szemléletnek köszönhetően mindent elborít a hulladék, aminek a feldolgozása („eltüntetése”) egyre nagyobb probléma. A hulladék okozta környezeti károk pedig napjainkban már tényleg beláthatatlanok…

Újra nézz körül otthon: találsz-e túlcsomagolt holmit? Feltétlen fontos azt a terméket megvenni, vagy kapható csomagolás nélküli, esetleg minimális csomagolású alternatívája? Ha már van otthon csomagolási hulladék, mégse dobd ki, használd újra… ha máshogy nem, hát kreatívan. 😊 Készíts legalább három olyan dolgot, amihez hulladék-alapanyagokat használtál fel! Mutasd meg fotókon!

**Összegzés**

Írj „Janus-arcú” fogalmazást: az anyag első felében mutasd be a mai világ árnyoldalait, a másik felében pedig ábrázold azt az ideális világot, amelyben élni szeretnél, és amelynek a „megszületéséhez” te is hozzá tudsz járulni. (A megoldott 5 feladatból meríthetsz ötleteket.)

A fogalmazás terjedelme max. másfél oldal legyen.